‘Skerp plaasveiligheid op’(Argieffoto: Anja van der Merwe) AfriForum Gemeenskapsveiligheid doen ŉ beroep op boere, wat nog nie by hul plaaslike veiligheidstrukture betrokke is nie, om onmiddellik betrokke te raak. Tussen Januarie en September vanjaar is daar reeds 257 plaasaanvalle en 41 plaasmoorde in Suid-Afrika aangemeld. ŉ Reeks wrede plaasaanvalle is reeds vir Oktober aangemeld – met drie boere wat verlede week in Mpumalanga vermoor is, en ŉ boer wat Vrydag in Limpopo vermoor is. Hierdie vlaag plaasaanvalle het weer opnuut bewusmaking van veiligheid op plase en landelike gemeenskappe geskep. Volgens Jacques Broodryk, woordvoerder vir gemeenskapsveiligheid by AfriForum, het van die aanvalle gevolg nadat die gelykheidshof beslis het dat die dreunsang “Kill the boer” nie haatspraak is nie. “Ná hierdie uitspraak het AfriForum dit duidelik gemaak dat hy hom daarop sal toespits om sy veiligheidstrukture uit te brei en ook om meer opleiding aan boere te bied,” sê Broodryk. AfriForum het in 2022 sy Beveilig ŉ plaas-projek van stapel gestuur wat daarop fokus om boere die nodige opleiding te gee om plaasaanvalle te voorkom en af te weer. Dié opleiding is gratis en sluit basiese vuurwapenhantering, noodhulp, huis-en-haard-beskerming, asook ’n oorsig van die nodige kommunikasiestelsels in. “Landelike gebiede het unieke uitdagings wanneer dit by polisiëring kom. Faktore soos die groot afstande tussen bure en die tyd wat dit nooddienste neem om te reageer, maak dit nog belangriker vir landelike inwoners om hulself te organiseer.” Broodryk is daarvan oortuig dat die aantal plaasaanvalle en -moorde vanjaar baie hoër sou wees as dit nie was dat al hoe meer boere hul veiligheid begin prioritiseer het nie. “Ons het ongelukkig ŉ punt bereik waar dit nie meer help om net druk op die regering te plaas om misdaad te takel nie. Ons is nou op ŉ plek waar burgers self by hul plaaslike veiligheidstrukture soos buurtwagte, hetsy landelik of stedelik, betrokke moet raak. “In die gebiede waar boere goed georganiseerd is met kommunikasienetwerke, reaksiespanne en voorkomende aksies soos patrollies, is daar oor die algemeen ŉ duidelike afname in misdaad.” Maroela Media het vroeër berig kenners meen begin Oktober kenmerk altyd die aanloop tot die komende feestyd, wat ŉ verhoogde risiko van misdaad op plase en kleinhoewes inhou. Die kenners meen hoewel boere in Suid-Afrika self verantwoordelikheid vir hul veiligheid op plase moet neem, is samewerking in gemeenskappe deurslaggewend in die skep van ŉ veiliger omgewing. Maatskaplike bewusmaking is ook belangrik en kan ŉ goeie dryfveer vir beleidsverandering wees.